Ole Krabbe

Ole Krabbe (1758–1826) var en norsk offiser fra Trøndelag.

 Offiserskarrieren 
Krabbe ble i 1789 kaptein og leder for det Orkdalske kompani av den nye utgaven av Annet trondhjemske infanteriregiment, der Orkdal nå inngikk. I 1808 ble han forfremmet til major og sjef for 3. bataljon i samme regiment, og senere for 2. bataljon. Krabbe ledet en kolonne (gruppe soldater) under Krigen med Sverige 1808–1809, under et angrep ved Røros og Herjedalen. For dette ble han utnevnt til Ridder av den danske Dannebrogsordenen i 1808.

I 1811 var han sjef for regimentets skarpskytterbataljon. Han ble forfremmet til oberstløytnant, og senere til oberst i 1817. Annet trondhjemske infanteriregiment ble lagt ned som følge av en hærreform, og Krabbe ble fra 1. januar 1818 utnevnt til sjef for det Romsdalske Muskatkorps.

 Politikken 
Han var suppleant for Søndre Trondhjems amt til det første overordentlige Storting i 1814. 

 Familie 
Krabbe tilhørte den norske grenen av den danske adelsslekten Krabbe af Damsgård. Faren het Frederik Christian Krabbe (1713–1776) og var født i Vejle, og døde i Orkdal som oberstløytnant. I 1750 hadde faren giftet seg på Gran med Ingeborg Gregersen (1732–1784). Krabbes søster, Karen Krabbe (1751–1857), ble hele 105 år.

Krabbe giftet seg i 1797 med den sytten år gamle Dorothea Marie Vauvert Angell (1780–1862) av slekten Angell. Fra omkring 1816 til omkring 1838 eide de gården Gisvold i Orkdal, i dag kalt Gjesvål. Datteren, Hedvig (1800–1862), giftet seg i 1822 med Jørgen Bernhoft Lysholm (1796–1843) av slekten Lysholm, en fremgangsrik forretningsmann innen bryggeri- og brennerivirksomhet. Datteren døde den 7. mai 1862, bare noen måneder før sin mor. Krabbe døde, 69 år gammel, den 3. august 1826.

 Referanser 

 Eksterne lenker 

  Krabbe af Damsgård fra Store norske leksikon

Kategori:Norske oberstløytnanter
Kategori:Stortingsrepresentanter 1814
Kategori:Personer fra Orkdal kommune
Kategori:Mottakere av Dannebrogordenen‎
Kategori:Sverdordenen